Urbanus episcopus, servus servorum Dei, ad perpetuam rei memoriam. Ad monasterium Sancti-Germani Autissiodorensis O.S.B., cujus abbatiali regimini dudum prefuimus, habentes specialis devotionis effectum, illa pro monasterio ipso concedimus libenter per que ejus utilitalibus et necessitatibus consulatur. Cum itaque venerabilis frater noster, Petrus episcopus Autissiodorensis, pro suo et quorumdam predecessorum suorum communibus servitiis camere nostre in quatuor millibus, quingenta quadraginta uno florenis auri ponderis camere, et tres decim solidos et tribus denariis, monete Avinioni currentis, et ad quinque servitia consueta obligatus existat: Nos, ad reparationem ecclesie dicti monasteri que multipliciter est destructa, volentes manum porrigere adjutricem, predictam pecunie quantitatem, preter dicta quinque servitia, in reparationem dumtaxat dicte ecclesie Sancti-Germani, et opus aliud convertendam, eidem monasterio, auctoritate apostolica tenore presentium deputamus, concedimus et donamus. Nulli ergo omnino hominum liceat hanc paginam nostre deputationis, concessionis et donationis infringere, vel ei ausu temerario contraire: Si quis autem hoc attemptare presumpserit, indignationem omnipotentis Dei et beatorum Petri et Pauli apostolorum opus se noverit incursurum. Datum Avinionem, 2 kal. augusti, pontificatus nostri anno quarto.